《御幛坪》
清代·罗聘

桥平便游屐，赤阑无巧斫。窥涧俯乱流，面壁仰飞瀑。

或如雪作花，或如几铺玉。或如大小珠，倒倾千万斛。

山灵慰劳人，娱耳复娱目。淹留坐阴磴，不独洗烦溽。

因叹祥符初，繁华逝水速。玉略载天书，万乘来空谷。

辛苦献芝人，于焉开御幄。遗迹问清流，高松声谡谡。

作者简介：（1733—1799）清安徽歙县人，字遁夫，号两峰，别号花之寺僧、金牛山人、衣云道人、蓼州渔父。金农弟子。淹雅工诗，画无不工。多摹佛像，尤喜画鬼。有《鬼趣图》，为时所称。嘉庆时居扬州，以布衣终。为“扬州八怪”之一。